PROJEKTS

LATVIJAS REPUBLIKAS MINISTRU KABINETS

2015. gada \_\_\_\_\_\_\_\_\_\_\_\_\_\_ Noteikumi Nr. \_\_\_

Rīgā (prot. Nr. \_\_.§)

**Kārtība, kādā pašvaldībām 2015.gadā piešķir valsts budžeta dotāciju Valsts un pašvaldību vienoto klientu apkalpošanas centru izveidei reģionu un novadu nozīmes attīstības centros**

*Izdoti saskaņā ar likumu Par valsts*

*budžetu 2015. gadam 56. pantu*

**I. Vispārīgie jautājumi**

1. Noteikumi nosaka kārtību, kādā Vides aizsardzības un reģionālās attīstības ministrija budžeta programmas 30.00.00 "Pašvaldību attīstības nacionālie atbalsta instrumenti" ietvaros paredzētās apropriācijas apmērā piešķir pašvaldībām valsts budžeta dotāciju Valsts un pašvaldību vienoto klientu apkalpošanas centru tīkla izveidei un uzturēšanai reģionu un novadu nozīmes attīstības centros 2015. gadā.
2. Vides aizsardzības un reģionālās attīstības ministrija centralizēti nodrošina Valsts un pašvaldību vienotā klientu apkalpošanas centra tīkla vienoto vizuālo identitāti, šim mērķim paredzot ne vairāk kā 2 % finansējumu no budžeta programmas 30.00.00 „Pašvaldību attīstības nacionālie atbalsta instrumenti” ietvaros piešķirtās valsts budžeta dotācijas apmēra.

**II. Pieteikuma iesniegšana valsts budžeta dotācijas saņemšanai**

1. Lai saņemtu valsts budžeta dotāciju, pašvaldība iesniedz Vides aizsardzības un reģionālās attīstības ministrijai 30 darba dienu laikā pēc šo Ministru kabineta noteikumu spēkā stāšanās:
	1. pieteikumu valsts budžeta dotācijas saņemšanai (1. pielikums);
	2. pašvaldības domes lēmumu par Valsts un pašvaldības vienotā klientu apkalpošanas centra izveidi pašvaldībā;
	3. pašvaldības īpašumā esoša infrastruktūras objekta telpu plānus Valsts un pašvaldības vienotā klientu apkalpošanas centra izveidei, pielāgošanai, projektēšanai un būvdarbu veikšanai;
	4. Valsts un pašvaldības vienotā klientu apkalpošanas centra izveides vai pielāgošanas un uzturēšanas izmaksu aprēķinu un apliecinājumu par pašvaldības budžeta līdzfinansējumu saskaņā ar 1. pielikumu.
2. Valsts un pašvaldības vienotā klientu apkalpošanas centra izveides un uzturēšanas atbalstāmās izmaksas:
	1. Izveidošanas vai pielāgošanas un aprīkošanas (vienreizējās) atbalstāmās izmaksas:
		1. specifiski vides un informācijas pieejamības nodrošināšanas pasākumi, ievērojot personu ar redzes, dzirdes, kustību un garīga rakstura traucējumiem vajadzības, uzbrauktuvju izbūve, ēkā izveidoto durvju platuma nodrošināšana atbilstoši personu, kas pārvietojas riteņkrēslā, un personu ar bērnu ratiņiem vajadzībām, ēkas kāpņu pirmā un pēdējā pakāpiena, grīdas līmeņa maiņa, stikla sienu, virsmu un citu bīstamo vietu marķēšana spilgtā krāsā, labi saskatāmu, viegli salasāmu, sataustāmu, izgaismotu apzīmējumu, vizuālās informācijas, piktogrammu, norāžu un/vai audiosignālu izvietošana telpās un citi pasākumi;
		2. klientu apkalpošanas vietu izveide vai pielāgošana, ievērojot vienotu stilu;
		3. darbavietu aprīkošana ar datorpieslēgumu, internetu un POS termināli maksājumu veikšanai uz vietas ar karti;
		4. videonovērošanas ierīkošana klientu apkalpošanas telpās;
		5. rindu vadības iekārtas iepirkšana un uzturēšana klientu plūsmas koordinēšanai;
		6. autostāvvietas ierīkošana, paredzot visus nepieciešamos nosacījumus personām ar invaliditāti piekļuvei;
		7. viena publiskas pieejas datora iegāde un brīvpieejas interneta ierīkošana klientu uzgaidāmajā telpā;
		8. informācijas centra ierīkošanai pirmās informācijas un konsultācijas sniegšanai, kā arī faksa aparātu un multifunkcionālu iekārtu iegādei, ko izmantos klientu apkalpošanai;
	2. uzturēšanas (tekošās) atbalstāmās izmaksas:
		1. korespondences sūtīšana un kancelejas preces;
		2. darba vietu un telpu uzturēšanas izdevumi;
	3. nodarbināto atlīdzība.

**III. Valsts budžeta dotācijas piešķiršanas kārtība**

1. Piešķirot valsts budžeta dotāciju, ar šo noteikumu 9. punktu izveidotā komisija ņem vērā:
	1. plānotā Valsts un pašvaldības vienotā klientu apkalpošanas centra attālumu no tuvākā reģionālās vai nacionālās nozīmes attīstības centra. Prioritāri atbalstāmi vienotie klientu apkalpošanas centri vietās, kuras ģeogrāfiski izvietotas tālāk no reģionālās vai nacionālās nozīmes centriem;
	2. pašvaldības pieteikumā valsts budžeta dotācijas saņemšanai norādītā gatavība ieguldīt līdzekļus atbilstības nodrošināšanai.
2. Valsts un pašvaldības vienotā klientu apkalpošanas centra izveidei reģionu nozīmes attīstības centrā paredzētās vienreizējās valsts budžeta dotācijas apmērs nevar pārsniegt 70% no kopējām izveidošanas izmaksām jeb 50 000 *euro*, novadu nozīmes attīstības centrā – 70% no kopējām izveidošanas izmaksām jeb 10 000 *euro*.
3. Valsts un pašvaldības vienotā klientu apkalpošanas centra uzturēšanai valsts budžeta dotācijas apmērs nevar pārsniegt 300 *euro* mēnesī.
4. Valsts un pašvaldības vienotā klientu apkalpošanas centra nodarbināto atlīdzības fonda nodrošināšanai valsts budžeta dotācija piešķirama šādā apmērā:
	1. pašvaldībām virs 20 001 iedzīvotāju – 1 000 *euro* mēnesī;
	2. pašvaldībām no 10 001 līdz 20 000 iedzīvotājiem – 700 *euro* mēnesī;
	3. pašvaldībām līdz 10 000 iedzīvotāju – 500 *euro* mēnesī.
5. Lai izvērtētu pašvaldības pieteikumus valsts budžeta dotācijas piešķiršanai, Vides aizsardzības un reģionālās attīstības ministrija izveido komisiju un apstiprina tās nolikumu. Komisijā iekļauj Vides aizsardzības un reģionālās attīstības ministrijas, Latvijas Pašvaldību savienības un nevalstisko organizāciju pārstāvjus.
6. Komisija 15 darba dienu laikā no pašvaldību pieteikumu saņemšanas beigu termiņa apkopo un izvērtē pašvaldību iesniegtos pieteikumus un tiem pievienotos dokumentus un iesniedz Vides aizsardzības un reģionālās attīstības ministrijai.
7. Komisijai ir tiesības pieprasīt papildu informāciju no pašvaldības, kura iesniegusi dokumentus valsts budžeta dotācijas saņemšanai, un noteikt papildu informācijas iesniegšanas termiņu.
8. Vides aizsardzības un reģionālās attīstības ministrija, izvērtējot komisijas iesniegto pašvaldību pieteikumu izvērtējumu atbilstoši šo noteikumu prasībām, un ieteikumu, piecu darba dienu laikā pēc to saņemšanas izdod rīkojumu par valsts budžeta dotācijas piešķiršanu vai pieņem lēmumu par atteikumu piešķirt valsts budžeta dotāciju Valsts un pašvaldību vienoto klientu apkalpošanas centru izveidei un uzturēšanai novadu nozīmes attīstības centros.
9. Vides aizsardzības un reģionālās attīstības ministrija rīkojumā norāda:
	1. valsts budžeta dotācijas saņēmēju;
	2. valsts budžeta dotācijas izlietošanas mērķi un infrastruktūras objektu, kurā paredzēts ieguldīt valsts budžeta dotāciju;
	3. Valsts un pašvaldības vienotā klientu apkalpošanas centra izveidei paredzēto vienreizējo valsts budžeta dotācijas apmēru;
	4. Valsts un pašvaldības vienotā klientu apkalpošanas centra darbības nodrošināšanai paredzēto valsts budžeta dotācijas apmēru;
	5. valsts budžeta dotācijas izlietošanas termiņu.
10. Vides aizsardzības un reģionālās attīstības ministrija piecu darbdienu laikā nosūta šo noteikumu 13. punktā minēto rīkojumu attiecīgajai novada pašvaldībai un organizē Valsts pārvaldes iekārtas likuma noteiktajā kārtībā sadarbības līguma noslēgšanu starp valsts pārvaldes iestādēm un attiecīgo pašvaldību par publisko pakalpojumu sniegšanu Valsts un pašvaldību vienotajos klientu apkalpošanas centros. Sadarbības līgumā nevar paredzēt līgumstrīda izšķiršanu tiesā.
11. Vides aizsardzības un reģionālās attīstības ministrija valsts budžeta dotāciju pašvaldībai pārskaita uz norēķinu kontu, kas atvērts Valsts kasē.
12. Par atteikumu piešķirt valsts budžeta dotāciju novadu nozīmes attīstības centriem lemj Vides aizsardzības un reģionālās attīstības ministrija. Vides aizsardzības un reģionālās attīstības ministrija piecu darba dienu laikā no lēmuma pieņemšanas dienas informē attiecīgo pašvaldību. Lēmums nav apstrīdams un pārsūdzams.
13. Vides aizsardzības un reģionālās attīstības ministrija sagatavo un iesniedz Ministru kabinetā informatīvo ziņojumu par valsts budžeta dotācijas piešķiršanu Valsts un pašvaldību vienoto klientu apkalpošanas centru izveidei un uzturēšanai reģionālās nozīmes attīstības centros.
14. Par valsts budžeta dotācijas piešķiršanu Valsts un pašvaldību vienoto klientu apkalpošanas centru izveidei un uzturēšanai reģionālās nozīmes attīstības centros lemj Ministru kabinets, izvērtējot Vides aizsardzības un reģionālās attīstības ministrijas iesniegto informatīvo ziņojumu.
15. Pēc Ministru kabineta lēmuma pieņemšanas Vides aizsardzības un reģionālās attīstības ministrija šo noteikumu 15. punktā noteiktajā kārtībā slēdz sadarbības līgumu par publisko pakalpojumu sniegšanu.
16. Ja valsts budžeta dotācija netiek apgūta Valsts un pašvaldību vienoto klientu apkalpošanas centru izveidei un uzturēšanai reģionālās nozīmes attīstības centros, Vides aizsardzības un reģionālās attīstības ministrija to izmanto šajos noteikumos noteiktā kārtībā Valsts un pašvaldību vienoto klientu apkalpošanas centru izveidei un uzturēšanai novadu nozīmes attīstības centros. Šādā gadījumā Vides aizsardzības un reģionālās attīstības ministrija organizē papildu pieteikšanos valsts budžeta dotācijas saņemšanai un informē pašvaldības.

**IV. Valsts budžeta** **dotācijas izlietošanas uzraudzība**

1. Pašvaldība ir atbildīga par piešķirtās valsts budžeta dotācijas racionālu izmantošanu rīkojumā minētajiem mērķiem un izdevumu, kas saistīti ar Valsts un pašvaldību vienoto klientu apkalpošanas centru tīkla izveidi un uzturēšanu, atsevišķas grāmatvedības uzskaites nodrošināšanu.
2. Piešķirtās valsts budžeta dotācijas izmantošanu uzrauga Vides aizsardzības un reģionālās attīstības ministrija.
3. Pašvaldība 30 darba dienu laikā pēc valsts budžeta finansējuma izlietošanas iesniedz Vides aizsardzības un reģionālās attīstības ministrijā (2. pielikums) par valsts budžeta finansējuma izlietojumu.
4. Vides aizsardzības un reģionālās attīstības ministrija apkopo pašvaldību iesniegtos pārskatus, pārbauda pārskata atbilstību piešķirtās valsts budžeta dotācijas izlietojumam, un izlases kārtībā pašvaldībās pārbauda piešķirto valsts budžeta dotāciju izmantošanu.
5. Valsts budžeta dotācijas izlietošanas uzraudzību turpina līdz valsts budžeta dotācijas izlietošanas termiņa beigām un pārskata saņemšanai par piešķirtās valsts budžeta dotācijas izlietošanu. Pašvaldība pārskatam pievieno vēstuli par Valsts un pašvaldības vienotā klientu apkalpošanas centra atklāšanu.
6. Neizlietotās valsts budžeta dotācijas atbilstoši paredzētajiem mērķiem atmaksa tiek veikta saskaņā ar Ministru kabineta 2010. gada 28. decembra noteikumiem Nr. 1220 “Asignējuma piešķiršanas un izpildes kārtība”.

Ministru prezidente L. Straujuma

Vides aizsardzības

un reģionālās attīstības ministrs K. Gerhards

Iesniedzējs:

Vides aizsardzības un

reģionālās attīstības ministrs K. Gerhards

Vīza:

valsts sekretārs G. Puķītis

29.04.2015 11:58

M.Anspoka, 66016538

maija.anspoka@varam.gov.lv

N.Lauskis, 66016545,

normunds.lauskis@varam.gov.lv